En bager fra Aalborg er ved en fødevarekontrol tildelt en sur smiley blandt andet for at have kakerlakker i bageriet.

Det skriver Nordjyske.dk En bager på Sjællandsgade i Aalborg har fået både en sur smiley og et bødeforlæg på 10.000 kroner efter et besøg fra Fødevarestyrelsen i februar. Ved kontrolbesøget fandt man kakerlakker i bageriet, og flere steder blev hygiejnen kritiseret. I Fødevarestyrelsens rapport står der følgende: - I 2 fælder ved ovnen er der talt henholdsvis 40 og 46 kakerlakker, i en fælde ved køkken er der talt ca. 20 kakerlakker, i en fælde ved opvask er der talt 10 kakerlakker. - Stativer med redskaber, forme og fade er meget snavsede. Stativer, melsække og ovendører er meget beskidte. Stativer med plader er støvede og beskidt, gulvet mellem ovn og væg er beskidt med slam. Dunke med kemikalier er beskidte og vindueskarm ved opvask har belægninger af snavs og skidt. Der står beskidt vand i forrum ved personaletoilet, inventar herunder skammel, afvejermaskine samt udendørs affaldscontainer er beskidte. Ifølge rapporten fra Fødevarestyrelsens besøg i bageriet havde virksomheden ingen bemærkninger til forholdene. Bageriet har ved to tidligere kontrolbesøg fået bemærkninger for rengøringen og vedligeholdelsen.